Campionatul de fotbal al României-Lupta pentru titlu, printre cele mai „încinse” din Europa

Deși calitatea jocurilor este criticată deseori, iar audiența la unele partide lasă de dorit, actuala ediție a campionatului de fotbal al primei divizii din România este printre cele mai echilibrate din Europa în ceea ce privește lupta pentru câștigarea titlului de campioană. În momentul redactării acestui articol, mai sunt de jucat patru etape din cele 30 ale sezonului regular (urmând apoi meciurile din play-off), iar actualmente sunt nu mai puțin de cinci echipe cu șanse la cucerirea titlului: Farul Constanța, CFR Cluj, FCSB, Rapid și Universitatea Craiova.

Din campionatele de fotbal ale Europei, doar cel al Olandei se mai poate compara din acest punct de vedere cu Superliga (cum este denumită întrecerea primei ligi fotbalistice a țării noastre), în Țara Lalelelor fiind o luptă foarte strânsă pentru titlu între formațiile Ajax Amsterdam, Feyenoord Rotterdam, PSV Eindhoven și AZ Alkmaar. Va fi întreruptă supremația feroviarilor clujeni? În momentul de față, în clasamentul Superligii, între Farul Constanța, ocupanta primului loc, și Universitatea Craiova, clasată pe locul 5, diferența este de 10 puncte.

Ținând cont că, în play-off, punctele se vor înjumătăți, rezultă că, practic, oricare dintre aceste echipe are șanse la câștigarea titlului. Farul Constanța a avut un start foarte bun de campionat și, chiar, dacă a mai dat și unele rateuri, a reușit să-și păstreze până în momentul de față fotoliul de lider. Echipa patronată și pregătită de Gică Hagi a avut o problemă în iarnă, când UEFA a anunțat că nu are dreptul de a participa în ediția 2023-2024 a cupelor europene, forul european considerând că, în urma fuziunii cu Viitorul (survenită în anul 2021), clubul constănțean este unul nou și, prin urmare, nu are drept de participare în competițiile internaționale în primii trei ani de la înființare.

Constănțenii au contestat însă decizia la Tribunalul de Arbitraj Sportiv (TAS) de la Lausanne și au avut câștig de cauză, astfel că jucătorii se pot axa acum pe doar pe lupta pentru câștigarea campionatului. CFR Cluj este, totuși, privită ca principala favorită la titlu. Echipa pregătită de Dan Petrescu este campioana ultimelor cinci ediții ale primei ligi, iar dacă va triumfa și în actualul sezon, va egala recordul deținut de Chinezul Timișoara (care a câștigat șase titluri consecutive în perioada 1922-1927) și de Steaua (campioană de șase ori la rând în intervalul 1993-1998). FCSB era cotată printre principalele favorite la titlu la startul actualului campionat, alături de CFR Cluj.

Gruparea patronată de Gigi Becali a avut însă o primă parte de sezon slabă, pierzând multe puncte și părea la un moment dat să fi pierdut contactul cu primele locuri. Dar, cu toate că are pe bancă un antrenor nelicențiat și, prin urmare, nerecunoscut oficial (Mihai Pintilii), cu toate că echipa de start și schimbările din timpul meciului sunt făcute în funcție de toanele de moment ale patronului Gigi Becali, FCSB a revenit în forță, a recuperat terenul pierdut și pare capabilă să întrerupă hegemonia celor de la CFR Cluj.

O altă surpriză a sezonului este Rapid București, care a avut un start foarte bun de campionat și i-a făcut pe suporteri să creadă tot mai mult în câștigarea titlului de campioană, exact în anul în care clubul serbează 100 de ani de la înființare. Pe parcursul sezonului, giuleștenii au mai făcut și pași greșiți, dar cu toate acestea au în continuare șanse reale la cucerirea unui titlu pe care nu l-au mai dobândit din anul 2003.

Universitatea Craiova n-a avut parcursul așteptat de suporterii săi în actualul campionat. A făcut destui pași greșiți, a avut un conflict intern, în urma căruia antrenorul Mirel Rădoi a demisionat, fiind înlocuit ulterior cu Eugen Neagoe, dar în condițiile în care punctele dobândite în sezonul regular se înjumătățesc în play-off, păstrează totuși șanse la câștigarea campionatului.

Analizând lupta pentru titlu, Victor Pițurcă, antrenorul care, printre altele, a pregătit în mai multe rânduri echipa națională de fotbal a României, a scos, surprinzător, din calcule echipa Rapid. „Cred că FCSB e în continuare în lupta la titlu. Chiar și Universitatea Craiova, nu e diferență mare ca valoare. Eu cred că FCSB ar avea cel mai bun lot. Bătălia se va duce în patru, între Farul Constanța, CFR Cluj, FCSB și Craiova. Oricare dintre aceste echipe, dacă prinde un culoar bun și învinge meci de meci, poate să câștige acest campionat”, a susținut Pițurcă, într-o declarație acordată postului ProTV.

Mugur Băileșteanu

Contents